钦定古今图书集成/历象汇编/岁功典/第089卷 > 长至赋 宋田锡
## 钦定古今图书集成/历象汇编/岁功典/第089卷 > 长至赋 宋田锡

伊沍寒之嘉节，美长至之良辰。考天时于司历，验星
昴于畴人。阴极阳生，复卦应连山之象；珠联璧合，斗
枢回柳木之津。鲁太史登楼以观祲，周天王服衮以
严禋。黄锺应律兮《咸》《韶》韵逸，缇幕飞灰兮山川气新表权舆于阳德，信兆朕于芳春。圭测而羲和渐永，衡
悬而土炭交陈。始观玉殿欢呼，金觞献寿。庆一阳之
“肇至，祝千龄而永久。”广庭燎设，明环珮于仪容；沧海
日升，照冕旒于元首。或恩缘长至而赏加，或礼罢圜
丘而赦宥。欢声大洽于寰中，至信旁孚于飞走。所以
金张贵戚，田窦权门，喜近增于爵土，悦新益于封勋。
遇履长之纳祐，符元吉而承恩。歌钟鼎沸，朱翠云繁，
华堂列席，高烛罗轩。辉煌𬀩曜，杂遝哗喧，宾荣以玳
瑁饰簪，主贵以珊瑚映樽。或馈履袜于舅姑，或祝《弓
箕》于子孙。协周正之故事，庆尧历之垂文。唯有羁旅
之客，流年可惜，长亭近归，孤怀自戚。残阳晚帘，寒灯
夜室。形影相吊，精诚未适。虽有樽酒，谁飞觞而举白？
虽有𬬻火，谁方襟而比席？将何消遣，自图悦怿。天既
付我以文，遂摅怀而命笔。